Alutaguse lõunaserv ulatub Peipsi järve põhjarannikuni ning edelas väljapoole maakonna piiri. Peipsi põhjarannikut ilmestab peaaegu katkematu vööndina Eesti kõige suurejoonelisem mandriluitestik. Luiteid leidub ka järvest põhja pool, Peipsi vanadel rannavallidel jm piklikel pinnavormidel, nn griivadel kuni Kurtna mõhnastikuni. Siin on ka kaks võrdlemisi sügavat orgu, millest Poruni on Narva lademe liivakivisse ja domeriiti lõikunud rohkete kaldapaljanditega ürgorg, kuna aga Rannapungerja on Põhja-Eesti sügavaim üksnes pinnakattesse uuristunud org.